6.9.2022 г.
BG
Официален вестник на Европейския съюз
C 342/51 Сряда, 16 февруари 2022 r.
7. съзнава факта, че ЕОБХ изготви няколко становища относно използването на мерки, основаващи се на животни, за видове, които не са обхванати от специално законодателство (млекодайни крави и говеда) в отговор на исканията на Комисията; изразява съжаление относно факта, че тези мерки, основаващи се на животни и предложени от ЕОБХ, все още не са приложени; поради това призовава Комисията да гарантира, че тези мерки, основаващи се на животни, са актуализирани с най-новите научни познания и са включени в действащото специфично законодателство; 8. признава, че както е отбелязано от научните органи, мерките, основаващи се на животни, макар и желателни, невинаги са приложими и обективно проверими; поради това призовава Комисията, в контекста на преразглеждането на законодателството на ЕС в областта на хуманното отношение към животните, да формулира силно специфични и подлежащи на проверка изисквания с оглед на последните научни становища и на различните производствени системи в държавите членки; 9. призовава Комисията да гарантира спазването на съществуващото законодателство в областта на хуманното отношение към животните и да актуализира правилата, когато е необходимо, за да отговаря по-добре на изискванията на обществото в светлината на научния напредък и резултатите от научните изследвания в тази област, като същевременно разшири обхвата и гъвкавостта на тези правила с цел адаптиране към най-новите научни и технологични развития и към целите на Зеления пакт; 10. припомня, че ориентираните към резултатите количествено измерими промени трябва да бъдат направени след подходяща научна оценка и след консултация с компетентните органи и заинтересованите страни в държавите членки, с цел да се отговори на предизвикателствата, пред които са изправени животновъдите, от една страна, и на потребностите и очакванията на гражданите, както и на здравето на животните и хуманното отношение към тях, от друга страна, като надлежно се вземат предвид най-добрите решения за потребителите и тяхната покупателна способност; припомня, че нашата европейска продоволствена система следва да предоставя достъп до висококачествени храни на достъпни цени; счита, че на производителите следва да се гарантира справедлив дял от цената на хранителните продукти, които са съобразени със законодателството на ЕС в областта на хуманното отношение към животните; 11. призовава за по-къси вериги на доставки в областта на храненето, като се разчита на храни, произведени на местно или регионално равнище, за да се осигури на потребителите по-добър пряк достъп до местни храни и да се подкрепят дребномащабните земеделски стопани; 12. призовава законодателите надлежно да вземат предвид последиците от тези развития и да имат добри познания за тях; призовава оценката на промените да се извършва въз основа на цялостен подход, включващ екологичните, икономическите и социалните компоненти на устойчивостта, както и компонентите ѝ, свързани с хуманното отношение към животните, но също така и въпроса за ергономията за земеделските стопани и санитарните аспекти при отчитане по-специално на подхода „Едно здраве“; припомня, че хуманното отношение към животните трябва да бъде съчетано с устойчив икономически подход; 13. подчертава необходимостта от подобряване на здравето на животните и хуманното отношение към тях в животновъдството като част от подхода „Едно здраве“; посочва факта, че ключово значение за постигането на тази цел имат подобрените животновъдни практики, тъй като по-доброто хуманно отношение към животните подобрява здравето на животните и така се намалява нуждата от лекарства и се ограничава разпространението на зоонози; призовава Комисията да разработи също така подхода „Едно благосъстояние“ като част от преразглеждането на законодателството относно хуманното отношение към животните; 14. призовава Комисията и държавите членки да увеличат своите проверки за наблюдение на антибиотици и други забранени химически остатъци, открити при внос от държави извън ЕС, като част от стратегията на Комисията за ефективно справяне с нерегламентираната употреба на антибиотици и пестициди, използвани в животни, морски дарове и аквакултурно производство; 15. призовава за въвеждането на мерки за гарантиране на безопасността и почтеността на земеделските стопани в случай на предприемане на определени действия спрямо животните; 16. подчертава, че всяка промяна трябва да се разглежда, като се отчитат времето, подкрепата и финансирането, необходими на земеделските стопани за изпълнението ѝ, икономическите и бюрократичните ѝ последици, както и инерцията, която ще трябва да бъде преодоляна; подчертава необходимостта да се обърне специално внимание на инвестиционните разходи, като се имат предвид опасността ниските маржове на печалба да доведат до дълги срокове за връщане на заемите; отбелязва, че промените за подобряване на хуманното отношение към животните в стопанствата се нуждаят от подходящ преходен период; признава, че животновъдите са ангажирани в текущ инвестиционен цикъл поради неотдавнашните инициативи за хуманно отношение към животните и дългите периоди на амортизация;